**UREDBA**

**O UTVRĐIVANJU KRITERIJA ZA DOBIJANJE DOZVOLE ZA UČEŠĆE U PRIVATIZACIJI BANAKA**

**("Službene novine Federacije BiH", broj: 22/00)**

**Član 1.**

Ovom uredbom uređuju se uslovi koje mora ispuniti fizičko i pravno lice za dobijanje dozvole Agencije za bankarstvo Federacije BiH za učešće u privatizaciji banaka (u daljem tekstu: Dozvola).

**Član 2.**

Domaćem i stranom fizičkom i pravnom licu koje želi steći do 15% ukupnih glasačkih prava u banci nije potrebna dozvola Agencije za bankarstvo Federacije BiH (u daljem tekstu: Agencija) za učešće u privatizaciji.

**Član 3.**

Domaće i strano fizičko i pravno lice koja želi steći 15% i više od ukupnih glasačkih prava u banci mora Agenciji podnijeti Zahtjev za izdavanje Dozvole (u daljem tekstu: Zahtjev).

a) Domaće i strano fizičko lice uz Zahtjev podnosi:

Identifikacijsku ispravu,

Ukoliko je osnivač subsidijarnog pravnog lica podnosi revidirani finansijski izvještaj (uključujući bilans stanja, bilans uspjeha i izvještaj o novčanim tokovima) za posljednji tri poslovne godine ili za svaku godinu od dana njenog osnivanja, ako je taj period kraći od tri godine, kao i finansijski izvještaj za posljednji obračunski period.

b) Domaće i strano pravno lice uz Zahtjev podnosi:

Rješenje o upisu u sudski registar,

Revidirani finansijski izvještaj (uključujući bilans stanja, bilans uspjeha i izvještaj o novčanim tokovima), za posljednje tri poslovne godine ili za svaku godinu od dana njenog osnivanja, ako je taj period kraći od tri godine, kao i finansijski izvještaj za posljednji obračunski period,

Ukoliko osnivač subsidijarnog pravnog lica podnosi revidirani finansijski izvještaj (uključujući bilans stanja, bilans uspjeha i izvještaj o novčanim tokovima) za posljednje tri poslovne godine ili za svaku godinu od dana njenog osnivanja, ako je taj period kraći od tri godine, kao i finansijski izvještaj za posljednji obračunski period.

**Član 4.**

Ukoliko Agencija utvrdi da je pored uslova propisanih ovom uredbom potrebno dostaviti dodatnu dokumentaciju od podnositelja zahtijeva može zahtijevati dostavu dokumentacije u skladu sa propisanim uslovima u Odluci o minimumu dokumentacije i uslova za izdavanje bankarske dozvole (''Službene novine Federacije BiH’’, broj 17/99).

**Član 5.**

Agencija je dužna izdati Dozvolu u roku od 30 dana od dana podnošenja Zahtjeva.

Ukoliko Zahtjev ne sadrži dokumenta propisana ovim kriterijima rok iz stava 1. ovoga člana počinje teći od dana kompletiranja Zahtjeva.

**Član 6.**

Ova uredba stupa na snagu danom objavljivanja u ''Službenim novinama Federacije BiH''.